На основу члана 4. Закона о јавним службама ( ''Службени гласник РС'', бр.42/91, 71/94,79/2005-др.закон, 81/2005- испр.др.закона,83/2005-испр.др.закона и 83/2014-др.закон), члана 23. Закона о култури ("Сл. гласник РС", бр.72/09,13/16, 30/16-исправка И 6/2020), члана 32. став 1. тачка 8. Закона о локалној самоуправи (''Службени гласник РС'', бр.129/07, 83/14 -др.закон,101/2016-др.закон и 47/2018-др.закон), и члана 39., тачка 11. Статута града Сомбора ("Службени лист града Сомбора", број 2/2019), Скупштина града Сомбора на седници одржаној дана \_\_\_\_\_\_\_\_2021. године донела је

ОДЛУКУ О ОСНИВАЊУ

 ГАЛЕРИЈE „ МИЛАН КОЊОВИЋ“ СОМБОР

Члан 1.

ОПШТЕ ОДРЕДБЕ

 Установа за културу Галерија „Милан Коњовић“ Сомбор основана је Решењем Скупштине општине Сомбор број: 01-358/1, дана 07.01.1965 , на основу Уговора о поклону број М 376/66 од 08.06.1966 године и допунског Уговора БР.40 од 07.03.1967 године закљученог између сликара Милана Коњовића и општине Сомбор.

Овом Одлуком врши се усклађивање наведених аката са Законом.

Члан 2.

Оснивач Галерије „Милан Коњовић“ Сомбор је град Сомбор (у даљем тексту:оснивач) са седиштем у Сомбору, Трг Цара Уроша 1 .

Установа има својство правног лица.

У правном промету са трећим лицима Установа иступа у своје име и за свој рачун.

НАЗИВ, СЕДИШТЕ, ПЕЧАТ И ШТАМБИЉ УСТАНОВЕ

Члан 3.

Назив Установе на српском језику и ћириличном писму је: ГАЛЕРИЈА „МИЛАН КОЊОВИЋ“ СОМБОР

Назив Установе на латиничном писму је: GALERIJA „MILAN KONJOVIĆ“ SOMBOR

 Назив Установе на мађарском језику је: KONJOVIĆ MILAN – KÉPTÁR - ZOMBOR

Седиште Галерије „Милан Коњовић“ је у Сомбору, ул. Трг Светог Тројства број 2.

О промени назива и седишта Установе oдлуку доноси Скупштина града Сомбора, на предлог Управног одбора Установе.

Члан 4.

Галерија „Милан Коњовић“ Сомбор има свој печат и штамбиљ који садрже пословно име и седиште Установе.

 Изглед и садржина печата и штамбиља утврђују се Статутом Установе.

Члан 5.

ДЕЛАТНОСТ УСТАНОВЕ

Галерија „Милан Коњовић“ Сомбор је установа културе основана са циљем заштите, чувања и представљања јавности збирке сликарских дела и уметничког стваралаштва сликара Милана Коњовића.

 Основна делатност Галерија „Милан Коњовић“ је:

9102 – ДЕЛАТНОСТ МУЗЕЈА, ГАЛЕРИЈА И ЗБИРКИ

Споредне делатности Галерије „Милан Коњовић“ су:

58.11-ИЗДАВАЊЕ КЊИГА И БРОШУРА

58.14- ИЗДАВАЊЕ ЧАСОПИСА И СЛИЧНИХ ПЕРИОДИЧНИХ ИЗДАЊА

58.19- ОСТАЛА ИЗДАВАЧКА ДЕЛАТНОСТ

47.6- ТРГОВИНА НА МАЛО ПРЕДМЕТИМА ЗА КУЛТУРУ

Галерија „Милан Коњовић“ може без уписа у судски регистар да обавља друге делатности које служе делатности уписаној у регистар.

ФИНАНСИРАЊЕ

Члан 6.

Галерија „Милан Коњовић“ стиче средства за остваривање своје делатности у складу са Законом из:

* буџета града Сомбора
* из средстава покрајинског и републичког буџета
* донација, прилога, спонзорства и поклона домаћих и страних правних и физичких лица
* сопствених прихода по основу обављања делатности, у складу са Законом
* из других извора

Члан 7.

У буџету Града се обезбеђују средства којима се финансирају програми и пројекти, стални трошкови, инвестиционо одржавање, текуће поправке и одржавање, опрема, плате, додаци, накнаде и друга примања директора и запослених у складу са годишњим Програмом рада и финансијским планом установе за наредну годину и пројекцијама за наредне две године.

Галерија „Милан Коњовић“ подноси Скупштини града предлог годишњег програма рада и предлог финансијског плана за наредну годину и пројекције за наредне две године , најкасније до 20.јула текуће године.

Галерија „Милан Коњовић“ је дужна да најкасније до 15. марта текуће године, Скупштини града поднесе извештај о раду и извештај о финансијском пословању за претходну годину.

Градоначелник града Сомбора закључује са Галеријом „Милан Коњовић“ годишњи Уговор о финансирању трошкова из става 1. Овог члана.

 ОРГАНИ УПРАВЉАЊА УСТАНОВЕ

Члан 8.

Органи Галерије „Милан Коњовић“ су:

- Директор, као орган руковођења,

- Управни одбор, као орган управљања,

 - Надзорни одбор, као орган надзора

ДИРЕКТОР

 Члан 9.

Радом и пословањем Галерије „Милан Коњовић“ руководи директор.

Директора именује и разрешава Скупштина града на основу претходно спроведеног јавног конкурса, на предлог Одбора за избор, именовања и административно-мандатна питања Скупштине града Сомбора , са листе кандидата коју утврђује Управни одбор Установе, на период од 4 године и може бити поново именован.

За директора може бити именовано лице које испуњава опште и посебне услове прописане Законом и Статутом установе.

Надлежност директора дефинише се Статутом Галерије „Милан Коњевић“.

Члан 10.

 Дужност директора установе престаје истеком мандата и разрешењем.

Скупштина града разрешиће директора установе пре истека мандата у случајевима предвиђеним Законом.

 Поступак и разрешење директора покреће Оснивач по својој иницијативи или на иницијативу Управног одбора установе.

Члан 11.

 Скупштина града може именовати вршиоца дужности директора, без претходно спроведеног конкурса, у случају када директору престане дужност пре истека мандата, односно када јавни конкурс за директора није успео.

 За вршиоца дужности директора може бити именовано лице на период од најдуже једне године .

 Исто лице не може бити два пута именовано за вршиоца дужности директора.

 Вршилац дужности директора мора да испуњава услове за избор директора установе.

 Вршилац дужности директора има сва права, обавезе и овлашћења директора.

УПРАВНИ ОДБОР

Члан 12.

 Орган управљања Установе је Управни одбор.

Управни одбор има 3 члана, укључујући и председника.

Председника и чланове Управног одбора Установе именује и разрешава Скупштина града.

Управни одбор чине:

- 2 представника оснивача које предлаже Одбор за избор, именовања и административно-мандатна питања Скупштине града Сомбора,

- 1 представник из реда запослених , на предлог репрезентативног синдиката установе, односно на предлог већине запослених, из реда носилаца основне, тј. програмске делатности.

Један члан Управног одбора треба да буде представник мање заступљеног пола.

Чланови управног одбора се именују на период од четири године и могу бити именовани највише два пута.

Надлежност Управног одбора дефинише се Статутом Галерије „Милан Коњовић“ у складу са законом.

Члан 13.

Дужност члана управног одбора установе престаје истеком мандата и разрешењем.

Скупштина града разрешиће члана управног одбора пре истека мандата:

1) на лични захтев;

2) ако обавља дужност супротно одредбама закона;

3) ако је против њега покренут кривични поступак за дело које га чини недостојним за обављање дужности члана управног одбора, односно ако је правноснажном судском одлуком осуђен за кривично дело које га чини недостојним за обављање дужности члана управног одбора установе;

4) из других разлога утврђених законом или статутом установе.

НАДЗОРНИ ОДБОР

Члан 14.

Надзорни одбор обавља надзор над пословањем Установе.

Председника и чланове Надзорног одбора Установе именује и разрешава Скупштина града.

Надзорни одбор има 3 члана, укључујући и председника.

Члан 15.

Надзорни одбор чине:

-два представника оснивача, кога предлаже Одбор за избор, именовања и административно-мандатна питања Скупштине града Сомбора,

-један представник из реда запослених на предлог репрезентативног синдиката установе, односно на предлог већине запослених.

Један члан Надзорног одбора треба да буде представник мање заступљеног пола.

 Чланови Надзорног одбора именују се на период 4 године и могу бити именовани нахвише два пута.

Надлежност Надзорног одбора дефинише се Статутом установе у складу са законом.

Члан 16.

Скупштина града може до именовања председника и чланова надзорног одбора установе да именује вршиоце дужности председника и чланова надзорног одбора.

Скупштина града може именовати вршиоца дужности председника и члана надзорног одбора установе и у случају када председнику, односно члану надзорног одбора престане дужност пре истека мандата.

Вршилац дужности председника, односно члана надзорног одбора може обављати ту функцију најдуже једну годину.

Члан 17.

Надзорни одбор, најмање једанпут годишње, подноси извештај о свом раду Скупштини града.

Члан 18.

Дужност члана надзорног одбора установе престаје истеком мандата и разрешењем.

Оснивач установе разрешиће члана надзорног одбора пре истека мандата:

1) на лични захтев;

2) ако обавља дужност супротно одредбама закона;

3) ако је против њега покренут кривични поступак за дело које га чини недостојним за обављање дужности члана надзорног одбора, односно ако је правноснажном судском одлуком осуђен за кривично дело које га чини недостојним за обављање дужности члана надзорног одбора установе;

4) из других разлога утврђених законом или статутом установе.

Члан 19.

Председнику и члановима Управног и Надзорног одбора може припасти накнада за рад по одржаној седници у висини половине неопорезивог износа дневнице.

Накнада за рад из става 1. овог члана се исплаћује из сопствених прихода Галерије „Милан Коњовић“.

Члан 20.

У установи се образује уметнички, програмски, односно стручни савет.

Уметнички, програмски, односно стручни савет разматра питања из уметничке, програмске, односно стручне делатности установе и директору, даје мишљења и предлоге везане за уметнички, програмски и стручни рад установе.

У састав уметничког, програмског, односно стручног савета бирају се лица од високог уметничког и стручног интегритета и ауторитета.

Састав, надлежност и начин рада уметничког, програмског и стручног савета, ближе се уређују Статутом установе.

ЗАШТИТА ОПШТЕГ ИНТЕРЕСА

Члан 21.

 Скупштина града као оснивач :

 - даје сагласност на статут,

 - разматра годишње извештаје о раду и финансијском пословању и усваја исте;

 - даје сагласност на годишњи програм рада;

 - даје сагласност на статусне промене;

 - даје сагласност на промену делатности, промену седишта и назив Установе.

 - именује и разрешава директора,

- именује и разрешава чланове Управног и Надзорног одбора

 Члан 22.

Градско веће даје претходну сагласност на:

- Одлуку о кредитном задужењу Галерије „Милан Коњовић“ код пословних банака, фондова, или других финансијских организација којом се обезбеђују средства за капиталне или текуће инвестиције

- Уговоре о финансијском , односно оперативном лизингу,

- Преговоре, радње и правне послове са трећим лицима код којих се Галерија „Милан Коњовић“ кредитно задужује , оптерећује имовину установе, или користи друга средства обезбеђивања потраживања.

 Члан 23.

Градоначелник града Сомбора даје сагласност на Правилник о организацији и систематизацији послова у Галерији “Mилан Коњовић” и доноси Решење о утврђивању збирне листе коефицијената за обрачун и исплату плата запослених у установи.

 Члан 24.

На захтев Скупштине града, Градског већа и Градоначелника, Галерија „Милан Коњовић“ је дужна да поднесе ванредни извештај о свом раду.

 Градоначелник и Градско веће као извршни органи имају право да наложе ванредну контролу пословања установе .

У случају поремећаја у пословању Установе, Оснивач може предузети мере којима ће обезбедити несметано пословање Установе, а нарочито може променити унутрашњу организацију Установе, разрешити органе које је поставио и именовати привремене органе, као и друге мере предвиђене законом.

 ПРЕЛАЗНЕ И ЗАВРШНЕ ОДРЕДБЕ

 Члан 25.

Галерија „Милан Коњовић“ је дужна да усклади Статут са овом Одлуком у року од 30 дана од дана ступања на снагу ове Одлуке.

Статутом, као основним општим актом установе, се уређује:

1) делатност установе;

2) унутрашња организација установе;

3) органи установе, њихов састав, начин именовања и надлежности;

4) услови за именовање и разрешење директора установе;

5) одговорност установе за обавезе у правном промету;

6) друга питања значајна за рад установе.

Члан 26.

 Одредбе ове Одлуке које се односе на поступак и услове за именовање директора , председника и чланове Управног и Надзорног одбора Галерије „Милан Коњовић“ , примењиваће се по престанку мандата директора , председника и чланове Управног и Надзорног одбора Установе, именованих у складу са одредбама раније важећих аката.

 Члан 27.

 Ступањем на снагу ове Одлуке престаје да важи Одлука о оснивању Галерије „Милан Коњовић“ Сомбор („Сл.лист града Сомбора“, бр.12/2011, 9/2013 и 28/2016).

 Члан 28.

 Ова Одлука ступа на снагу осмог дана од дана објављивања у Службеном листу града Сомбора.

 ПРЕДСЕДНИК СКУПШТИНЕ ГРАДА

 Зоран Рус